ЦIыкIухэр щогуфIыкI
Къалмыкъ Юрэ и цIэр зэрихьэу шэрджэс щэнхабзэм телажьэ «Адыгэхэр» фондым къыдигъэкIащ нарт эпосыр и лъабжьэу сабийхэм щхъуэкIэплъы-кIэу ялэжыну сурэтхэр зэрыщIыхьа тхылъ цIыкIу.
Сосрыкъуэ, Батэрэз, Бэдынокъуэ, Ашэмэз, Лъэпщ, Сэтэней, Iэдииху, Мэлычыпхъу, Иныжь, КъуийцIыкIу сымэ я теплъэр ищIащ сурэтыщI Битиров Эдуард. Тхылъыр зи ныбжьыр школ кIуэгъуэм нэмыса цIыкIу-хэм ятещIыхьащ, арщхьэкIэ къытщохъу абы пэщIэдзэ классхэм щеджэ ныбжьыщIэхэри дихьэхыну. Мы лэжьыгъэм и фIыгъэкIэ сабийхэм пасэу зрагъэцIыхуфынущ нартхэр — тхылъым къыщокIуэ абыхэм я гъащIэм теухуа хъыбар кIэщIхэр.
Фондым тхылъыщIэм щыщ IыхьэфI, къэрэндащ зэмыфэгъухэр щIыгъуу, псапэу щагуэшыну республикэм къригъэшащ. Тхылъ бжыгъэ къагъэхьам и ныкъуэр Сирием къиIэпхъукIыжауэ «Тэрч» санаторэм щIэс цIыкIухэмрэ республикэм и къуажэхэм хагъэтIысхьэ-жахэм я сабийхэмрэ иратащ. Плъагъун хуейт абыхэм я гуфIэгъуэр! Сабийхэр занщIэу етIысылIат тхылъ цIыкIур щIапщытыкIыну.
«Адыгэхэр» фондым къыхилъхьа Iуэхугъуэм мыхьэнэшхуэ иIэщ. Я гъащIэр нэхъ щыгугъу дыдэ, щыхэплъэгъуэ зэманми цIыкIухэр хуэхьэзырт дунейр нэхъ куууэ зэрызрагъэцIыхунум. АбыкIэ ахэр зыхуейр мащIэ дыдэт: къэрэндащхэмрэ сурэтхэр зэрыщIыхьа тхылъ цIыкIухэмрэт.
ДызэрыщыгъуазэмкIэ, тхылъ цIыкIухэм адрей я Iыхьэр трагуэшэнущ Нарткъалэрэ Зеикъуэрэ дэт интернатхэм, унагъуэ хуэмыщIахэм щыщ сабийхэм, даун узыфэ зиIэ цIыкIухэм.
Тхыгъэри сурэтхэри
БИТОКЪУ Маринэ ейщ.
